IZVJEŠTAJ SA JAVNIH KONSULTACIJA
Nacrt projektnog zadatka za izradu dokumentacije za zaštitu životne sredine i socijalna pitanja za pilot projekat rehabilitacije Plavskog jezera

	Integrisani razvojni program koridora rijeka Save i Drine (Svjetska banka)

	Nacrt projektnog zadatka za izradu dokumentacije za zaštitu životne sredine i socijalna pitanja za pilot projekat rehabilitacije Plavskog jezera

	9. jul 2026. godine

	11:00 – 13:00 časova

	Mjesto održavanja
	Centar za kulturu, Plav

	Ministarstvo poljoprivrede, šumarstva i vodoprivrede, Opština Plav, Kancelarija za implementaciju projekta „Integrisani razvojni program koridora rijeka Save i Drine“



2. UVODNI DIO
Javne konsultacije u okviru projekta Svjetske banke „Integrisani razvojni program koridora rijeka Save i Drine“ održane su 9. jula 2026. godine u Centru za kulturu u Plavu, u periodu od 11 do 13 časova.
Konsultacije je otvorio Vladan Dubljević, menadžer na projektu „Integrisani razvojni program koridora rijeka Save i Drine“, koji je u uvodnom izlaganju predstavio pozadinu projekta i osnovne izazove u pripremi zahtjevnog poduhvata kakav je rehabilitacija Plavskog jezera.
Dina Skarep, ekspertkinja za životnu sredinu i socijalna pitanja, predstavila je nacrt projektnog zadatka za izradu dokumentacije za zaštitu životne sredine i socijalna pitanja, ističući da je saradnja sa lokalnom zajednicom od izuzetnog značaja za sve faze projekta. Prikazani su ciljevi i ključni zadaci konsultanta, metodologija rada, očekivani rezultati i rokovi, uz poseban naglasak na učešće javnosti i uključivanje njenih komentara u konačna projektna rješenja.
3. TOK DISKUSIJE – PITANJA, KOMENTARI I SUGESTIJE UČESNIKA
Bogdan Grour, ekspert iz Rumunije
Bogdan Grour, ekspert iz Rumunije koji već sedam godina kontinuirano boravi u Plavu i istražuje živi svijet Plavskog jezera i okoline, predstavio je rezultate svojih istraživanja i mogućnost primjene dobrih praksi iz Rumunije. Naglasio je da je, na osnovu sopstvenog iskustva, zabrinut za budućnost jezera u kontekstu planiranih radova, te izrazio zadovoljstvo što se posvećuje pažnja Plavu. Najavio je da će nastaviti da prati dešavanja vezana za projekat, s obzirom na to da smatra da nijedan projekat ne bi trebalo da se realizuje bez fokusa na ekološka pitanja. Istakao je da u Plavu do sada nije napravljena šteta poput one koja je zabilježena u Rumuniji, gdje su zagađenost i zloupotreba pjeskova doveli do ozbiljnih posljedica, i izrazio nadu da bi Plavsko jezero moglo postati dio UNESCO nasljeđa.
Dina Skarep zahvalila se učesniku na doprinosu i pozvala ga da nastavi da prati i bude uključen u buduću komunikaciju u vezi sa projektom.
Omer Bašić, Uprava za vode
Omer Bašić, predstavnik Uprave za vode i stanovnik Plava, izrazio je razočarenje slabim odzivom građana na konsultacije. Naveo je da su sugrađani uvjereni da će projekat svakako biti realizovan, zbog čega ne osporavaju njegovo sprovođenje. Ukazao je, međutim, da građanima nije u potpunosti jasan koncept planiranih radova, te da smatraju da se radi isključivo o fizičkom čišćenju jezera, što iziskuje realnu potrebu da im se predoči koncept pilot projekta i realni izazovi njegove realizacije.
Bašić smatra da se rehabilitacija Plavskog jezera mora zasnivati na integralnom pristupu koji obuhvata cijeli sliv, uz puno uvažavanje prirodnih procesa i vrijednosti jezerskog ekosistema. U zvaničnom dopisu po završetku Konsultacija naveo je da uspjeh projekta zavisi od usklađenog sprovođenja mjera za smanjenje unosa nanosa, očuvanje vodenih i priobalnih staništa, zaštitu autohtonog ribljeg fonda i primjenu prirodi bliskih tehničkih rješenja. Dalje, naglašeno je da samo pažljivo planiran i fazno sproveden proces, praćen kontinuiranim monitoringom i spremnošću na prilagođavanje mjera, može obezbijediti dugoročnu obnovu i očuvanje ekoloških funkcija i prirodnih vrijednosti Plavskog jezera. Uspješnost rehabilitacije jezera se neće mjeriti količinom uklonjenog sedimenta niti obimom izvedenih građevinskih radova, već stepenom obnove prirodnih procesa, poboljšanjem ekološkog statusa, očuvanjem biodiverziteta i dugoročnom otpornošću jezerskog ekosistema na prirodne i klimatske promjene.
Zaključeno je da osnovni princip projekta mora biti da se nijednom projektnom aktivnošću ne smije trajno narušiti prirodna funkcija Plavskog jezera, rijeke Ljuče i njenih pritoka i rijeke Lim, osim ukoliko je takva intervencija neophodna radi obnove već narušenih prirodnih procesa (rijeka Grnčar) i ukoliko je naučno dokazano da će njeni dugoročni pozitivni efekti značajno nadmašiti moguće negativne posljedice.
Konstatovano je da, nakon sprovedene rehabilitacije, Plavsko jezero treba da predstavlja očuvan i funkcionalan vodni ekosistem u kojem su obnovljeni prirodni hidrološki procesi, smanjen unos sedimenta, unaprijeđen kvalitet voda, očuvana autohtona staništa i uspostavljen dugoročno održiv sistem upravljanja vodnim dobrom. Rehabilitacija treba da omogući očuvanje biodiverziteta, razvoj održivog ribolovnog i turističkog potencijala, unapređenje otpornosti na klimatske promjene i zaštitu jedinstvenih genetičkih resursa Plavskog jezera i sliva rijeke Lim za buduće generacije.
Rade Mrvoš, Univerzitetski naučno-razvojni centar za implementaciju hidroekoloških projekata
Rade Mrvoš, predstavnik Univerzitetskog naučno-razvojnog centra za implementaciju hidroekoloških projekata, obrazložio je predloge u ime pomenute institucije. Istakao je da je, po njegovom mišljenju, svako rješenje osim sveobuhvatnog rješavanja detektovanih problema koji dovode do nestajanja jezera samo gubljenje vremena i nepotrebno trošenje novca, te da je Plavskom jezeru neophodno otklanjanje svih uzroka njegovog nestajanja.
Naveo je da, iako se na prvi pogled može učiniti da opstanak Plavskog jezera zavisi od „kroćenja“ rijeke Ljuče, stvarnost je složenija. Ljuča jeste vidljiv uzročnik (kao i rijeka Grnčar), ali u svojoj suštini predstavlja prirodan proces koji traje vjekovima, zbog čega je važno pažnju usmjeriti sa očiglednog na ono što ostaje skriveno. Prema njegovim riječima, pravi problemi Plavskog jezera nalaze se u procesima koji se ne primjećuju odmah, ali koji dugoročno određuju njegovu sudbinu, te je stoga ukazao na sljedeće skrivene uzroke, sa ocjenom da njihovo blagovremeno prepoznavanje i sistemsko rješavanje povećava šanse da se Plavsko jezero sačuva za buduće generacije.
Kao ključne probleme koji ugrožavaju opstanak Plavskog jezera, a koji se nalaze u oblasti komunalne infrastrukture, naveo je sljedeće:
· Fekalna kanalizacija se direktno uliva u jezero, što predstavlja ozbiljan ekološki problem koji kontinuirano narušava kvalitet vode, ugrožava biodiverzitet i dugoročno vodi ka eutrofikaciji jezera. 
· Atmosferska kanalizacija je potpuno neregulisana – tokom padavina bujične „ulične“ vode sa sobom nose sediment, otpad, hemikalije, smeće i druge zagađivače direktno u jezero, čime se dodatno ubrzava proces njegove degradacije.
· Poseban izazov predstavljaju sistemi za odvajanje masti i ulja koji nijesu adekvatno riješeni, već se bez odgovarajućeg tretmana ulivaju u jezero, čime se stvara dodatni sloj zagađenja.
· Navedeni problemi jasno ukazuju na hitnu potrebu za izgradnjom postrojenja za prečišćavanje otpadnih voda (UPOV) koje bi sistemski riješilo pitanje tretmana fekalnih i tehničkih voda.
· Sistem vodosnabdijevanja stanovnika Plava izrazito je nestabilan, sa gubicima do 60%, koji su posljedica zastarjele infrastrukture, a posebno azbestnog cjevovoda koji je ne samo tehnički neefikasan, već i potencijalno štetan po zdravlje.
· Jezerski mulj može predstavljati značajnu razvojnu šansu za lokalnu samoupravu, širi region, pa i za Crnu Goru u cjelini, zbog čega je potrebno obezbijediti analizu mulja u akreditovanoj laboratoriji. Zavisno od hemijskog i biološkog sastava, mulj bi mogao imati višestruku upotrebnu vrijednost, između ostalog kao, organsko đubrivo u poljoprivredi, sirovina za farmaceutsku i kozmetičku industriju, osnova za razvoj banjskog turizma, u vidu ljekovitog blata, sirovina za industriju građevinskog materijala (proizvodnja cigle).
Kao jedno od mogućih rješenja za smanjenje troškova odlaganja mulja predloženo je formiranje vještačkog ostrva, po ugledu na ostrvo u Dubaiju u čijoj je izradi učestvovao pomenuti centar. Ostrvo bi predstavljalo kontrolisano stanište za brojne oblike života, prirodnu oazu za ptice i stanište za različite životinjske vrste vezane za vodene ekosisteme, odnosno novi živi ekosistem koji povezuje zaštitu prirode, povećanje biodiverziteta, kontinuirana naučna istraživanja i razvoj ekoturizma.
Ukazano je da su invazivne biljne vrste poput ševara, preslice, lokvanja i algi poput prstena obuhvatile jezero i dodatno ubrzavaju njegovu degradaciju, zbog čega je neophodna kontrola staništa i kontinuirani monitoring.
Predložena je izgradnja vještačke akumulacije na visini od 50 do 100 metara iznad nivoa Plavskog jezera, u okviru sistema reverzibilne hidroenergetike – tokom 16 časova voda bi se pumpala iz jezera u akumulaciju, dok bi se preostalih 8 časova kontrolisano vraćala, uz proizvodnju električne energije u periodima kada je njena cijena najviša. Ovakav pristup, prema iznesenom mišljenju, omogućava proizvodnju zelene hidroenergije uz istovremeno upravljanje vodnim režimom jezera, s tim da bi se razlika u cijeni električne energije isplatila u roku od 4 do 8 godina. Dodatno je ukazano da bi ostvarena visinska razlika omogućila i izgradnju rafting staze, kao i akva parka, što bi za Plav predstavljalo značajnu turističku atrakciju.
Vladan Dubljević se zahvalio na konstruktivnim komentarima uz saglasnost da samo identifikacijom svih uzroka nestajanja Plavskog jezera može se u konačnom doći do optimalnog rješenja. 
4. ZAKLJUČAK
Diskusija je završena u 13 časova. Učesnici konsultacija saglasili su se da je saradnja sa lokalnom zajednicom, stručnjacima i relevantnim institucijama od ključnog značaja za sve faze pripreme i realizacije pilot projekta rehabilitacije Plavskog jezera, te da će iznijeti komentari, sugestije i predlozi biti uzeti u razmatranje prilikom finalizacije projektnog zadatka za izradu dokumentacije za zaštitu životne sredine i socijalna pitanja.


U period trajanja javnih konsultacija, od 29.06. do 10.07. dostavljeni su sljedeći komentari i pitanja:  
	“KULA” doo / Komnenovo etno selo / Hotel “Kula Damjanova” Vojno Selo, Plav/ Olga Turkovic

	Želimo se oglasiti povodom javnog poziva -Plavsko jezero i pilot projekta kao jedna od zainteresovanih strana da se jezero revitalizuje i spriječi dalje podizanje dna usled raspada biljnog materijala i taloženja mulja i pijeska iz rijeke Ljuče.
Ova je rijeka promijenila svoj tok ulaska u jezero i napravila direktni odliv prema rijeci Lim . To je uslovilo da više ne dolazi sveža voda u zoni Ostrva koje je nestalo zadnjih godina , i cisti i spira jezero od organskog taloga. To znači da bi se rijeka Ljuča morala vratiti u predjašnje korito .
Čišćenjem jezera ispunili bi se zahtjevi da ovo jezero povrati svoju pređašnju masivnost ,kvalitet vode i prirodnu sposobnost ublažavanja poplava.
Radi ekološke zaštite treba insistirati, nakon čišćenja ,na parcijalnom rješavanju podzemnih instalacija, naročito kanalizacione mreže koju bi vodili priobalnim dijelom sa lijeve strane jezera , odnosno uz samu obalu pored Hotela Kula Damjanova prema Plavu odnosno pored gradskog splava. 
Ovo je krucijalni interes ovog preduzeća i kompleksa koji promoviše zdrave stilove života.

	ODGOVOR: 
Poštovana gospođo Turković,
Zahvaljujemo vam na iskazanom interesovanju za javni poziv koji se odnosi na Plavsko jezero i pilot-projekat njegove revitalizacije, kao i na dostavljenim sugestijama i zapažanjima.
Posebno cijenimo vaš doprinos razmatranju pitanja sprečavanja daljeg podizanja dna jezera usljed taloženja organskog materijala, mulja i pijeska iz rijeke Ljuče, mogućnosti vraćanja rijeke u ranije korito, čišćenja jezera, unapređenja kvaliteta vode i očuvanja njegove prirodne uloge u ublažavanju poplava.
Vaše sugestije u vezi sa zaštitom priobalnog područja i potrebom unapređenja kanalizacione i druge podzemne infrastrukture takođe ćemo pažljivo razmotriti.
Riječ je o veoma važnoj temi za Plav i Crnu Goru, zbog čega će svi dostavljeni predlozi biti uzeti u obzir prilikom pripreme i formiranja zvaničnog Projektnog zadatka – TOR-a.
Zahvaljujemo vam na konstruktivnom pristupu i doprinosu očuvanju i revitalizaciji Plavskog jezera.

	NVO „Inicijativa za ruralni i održivi razvoj / Medunjanin Armin

	Poštovani,
NVO „Inicijativa za ruralni i održivi razvoj“ pozdravlja pokretanje javnih konsultacija i smatra da rehabilitacija Plavskog jezera predstavlja jedan od najvažnijih projekata zaštite životne sredine u Crnoj Gori.
Plavsko jezero je prirodno dobro od izuzetnog značaja, ne samo za opštinu Plav već i za cijelu državu. Ono ima veliki ekološki, turistički, kulturni i privredni potencijal, ali se decenijama suočava sa taloženjem sedimenta, erozijom u slivu, pritiscima usljed urbanizacije, neadekvatnim upravljanjem otpadnim vodama i nedostatkom dugoročnog plana upravljanja.
Želimo podsjetiti da su i ranije postojale inicijative i projektna rješenja za zaštitu Plavskog jezera koja nijesu realizovana. Smatramo da građani danas s pravom očekuju da ovaj projekat bude početak konkretnih aktivnosti, a ne još jedan planski dokument koji će ostati u arhivama. Zato je neophodno definisati jasne rokove, nosioce aktivnosti, izvore finansiranja i mehanizme odgovornosti.
Takođe smatramo da ovaj projekat ne smije biti predmet kratkoročnih političkih aktivnosti ili predizbornih obećanja. Zaštita Plavskog jezera mora biti dugoročna državna obaveza, zasnovana na nauci, međunarodnim iskustvima i partnerstvu sa lokalnom zajednicom.
Iskustva iz Evrope i svijeta pokazuju da su najuspješnije rehabilitacije jezera ostvarene upravo kroz integrisani pristup. Jezera kao što su Bled (Slovenija), Hallstätter See (Austrija), Lake Annecy (Francuska), Lake Brienz (Švajcarska), Lake Trummen (Švedska) i Lake Biwa (Japan) nijesu obnovljena samo uklanjanjem sedimenta. Uspjeh je postignut kombinacijom kontrole erozije, uređenja pritoka, prečišćavanja otpadnih voda, zaštite biodiverziteta, planskog razvoja turizma i dugoročnog monitoringa. Upravo takav pristup smatramo odgovarajućim i za Plavsko jezero.
Posebno želimo naglasiti da zaštita Plavskog jezera prevazilazi lokalni značaj. Crna Gora se nalazi u procesu pristupanja Evropskoj uniji, a Poglavlje 27 – Životna sredina i klimatske promjene – podrazumijeva efikasno upravljanje vodnim resursima, zaštitu prirodnih staništa i očuvanje biodiverziteta. Projekat rehabilitacije Plavskog jezera treba posmatrati i kao priliku da država pokaže spremnost za primjenu evropskih standarda u oblasti zaštite životne sredine.
Smatramo da konačni projektni zadatak treba da obuhvati sljedeće:
Rješavanje otpadnih voda kao prioritet, kroz izgradnju funkcionalnog sistema prikupljanja i prečišćavanja otpadnih voda, jer rehabilitacija neće dati dugoročne rezultate ukoliko se zagađenje nastavi.
Mapiranje svih izvora zagađenja, uključujući ispuste, kanalizacione priključke, bujične tokove i druge izvore koji utiču na kvalitet vode.
Detaljnu analizu sedimenta prije početka radova radi utvrđivanja njegovog sastava i načina bezbjednog uklanjanja i odlaganja.
Zaštitu ribljeg fonda i biodiverziteta, uz izvođenje radova van perioda mriješćenja i stalni stručni nadzor.
Sanaciju cijelog sliva, posebno rijeka Ljuče i Grnčara, kao i erozionih područja, jer bez smanjenja dotoka novog sedimenta neće biti trajnog rješenja.
Dugoročni monitoring kvaliteta vode, sedimenta i ekološkog stanja jezera, najmanje deset godina nakon završetka radova.
Potpunu transparentnost projekta, uključujući javno objavljivanje dokumentacije, izvještaja i rezultata monitoringa.
Izradu plana upravljanja Plavskim jezerom, kojim će biti definisano održavanje nakon završetka rehabilitacije i odgovornosti nadležnih institucija.
Izradu plana održivog razvoja priobalnog područja, kojim će se jasno definisati pravila gradnje, zaštite i korišćenja prostora. Smatramo da cilj ne treba da bude potpuna zabrana razvoja, već uspostavljanje jasnih urbanističkih i ekoloških pravila koja će omogućiti razvoj lokalne zajednice uz očuvanje prirodnih vrijednosti.
Izrada Plana upravljanja priobalnim područjem. Potrebno je definisati jedinstven plan upravljanja priobalnim pojasom koji će jasno odrediti zone zaštite, zone ograničenog razvoja i zone u kojima je moguć razvoj turističkih i rekreativnih sadržaja. Cilj ne treba da bude potpuna zabrana razvoja, već uspostavljanje jasnih pravila koja će omogućiti razvoj uz očuvanje prirodnih vrijednosti.
Donošenje jasnih urbanističkih i arhitektonskih pravila
Potrebno je definisati uslove gradnje u priobalnom području, uključujući maksimalne gabarite objekata, udaljenost od obale, izgled objekata, korišćenje prirodnih materijala, zelene površine i način odvođenja otpadnih voda.
Na taj način spriječila bi se neplanska urbanizacija, a investitorima bi bila poznata jasna pravila.
12.  Razvoj održivog turizma
Projektom treba planirati sadržaje koji će povećati turističku vrijednost jezera, kao što su:
- uređene pješačke i biciklističke staze,
- šetalište uz jezero gdje god je to moguće,
-  uređeni vidikovci,
- informativni centar,
- mjesta za posmatranje ptica,
- pristaništa za nemotorizovana plovila,
-  uređene plaže i zone za rekreaciju,
-  odmorišta i javna infrastruktura.
Takvi sadržaji postoje na brojnim evropskim jezerima i predstavljaju osnov održivog turizma.
13.  Uređenje pristupa jezeru
Potrebno je omogućiti kvalitetan i bezbjedan pristup građanima i turistima uz očuvanje prirodnog ambijenta.
Posebnu pažnju treba posvetiti pristupačnosti za djecu, starije osobe i osobe sa invaliditetom.
14. Razvoj lokalne ekonomije
Rehabilitacija jezera treba da doprinese razvoju lokalne zajednice kroz podršku:
● porodičnom smještaju,
● lokalnim restoranima,
● ribarstvu u skladu sa principima održivosti,
● proizvodnji tradicionalnih proizvoda,
● razvoju aktivnog turizma,
● lokalnim vodičima i malim preduzetnicima.
15. Očuvanje kulturnog i prirodnog identiteta
Razvoj turističke infrastrukture treba da bude usklađen sa tradicionalnom arhitekturom Plava i prirodnim karakterom jezera.
Potrebno je izbjeći prekomjernu urbanizaciju i izgradnju koja bi narušila pejzaž.
16. Izrada Strategije razvoja Plavskog jezera do 2050. godine
Smatramo da rehabilitacija treba da bude prvi korak ka izradi dugoročne strategije razvoja Plavskog jezera, kojom bi bili definisani ciljevi zaštite prirode, razvoja turizma, upravljanja prostorom i unapređenja kvaliteta života lokalnog stanovništva.
Na taj način Plavsko jezero ne bi predstavljalo samo područje zaštite, već primjer uspješnog povezivanja zaštite prirode i održivog razvoja, po uzoru na brojna alpska jezera u Švajcarskoj, Austriji i Sloveniji.
Smatramo da zaštita prirode i razvoj lokalne zajednice ne smiju biti suprotstavljeni ciljevi. Naprotiv, iskustva brojnih evropskih jezera pokazuju da upravo jasno definisana pravila korišćenja prostora, planski razvoj turizma i kvalitetna komunalna infrastruktura predstavljaju najbolji način da se priroda sačuva, a lokalnom stanovništvu omogući novi razvojni potencijal.
Na kraju, vjerujemo da ovaj projekat predstavlja vjerovatno najvažniju priliku u posljednjih nekoliko decenija da se zaustavi degradacija Plavskog jezera. Zbog toga očekujemo da konačni projektni zadatak bude zasnovan na naučnim činjenicama, međunarodnim iskustvima, potrebama lokalne zajednice i principima održivog razvoja, kako bi Plavsko jezero postalo primjer uspješnog upravljanja prirodnim resursima u Crnoj Gori i regionu.

	ODGOVOR:  
Poštovani,
Zahvaljujemo vam na iskazanom interesovanju i dostavljenim komentarima u vezi sa ovom izuzetno važnom temom za Plav i Crnu Goru.
Posebno cijenimo detaljnost vašeg dopisa, dobro poznavanje problematike Plavskog jezera, kao i sveobuhvatan pristup njegovoj zaštiti i održivom razvoju. Dostavljeni prijedlozi i sugestije biće pažljivo razmotreni i uzeti u obzir prilikom izrade konačne verzije projektnog zadatka – TOR-a.
Istovremeno, napominjemo da je neposredni fokus ovog projekta definisanje mjera za upravljanje sedimentacijom Plavskog jezera. U tom kontekstu, naročito su značajni prijedlozi koji se odnose na kontrolu erozije, uređenje pritoka, sanaciju sliva, analizu sedimenta i uspostavljanje odgovarajućeg monitoringa.
Iako određeni broj dostavljenih prijedloga prevazilazi trenutni obuhvat projekta, cijenimo njihovu sveobuhvatnost i značaj za buduće, dugoročno i integrisano upravljanje Plavskim jezerom i njegovim priobalnim područjem.
Još jednom zahvaljujemo NVO „Inicijativa za ruralni i održivi razvoj“ na aktivnom učešću u procesu javnih konsultacija i konstruktivnom doprinosu unapređenju projektnog zadatka.


	Славица Кнежић

	Поводом вашег „Јавног позива за консултације о Предлогу пројектног задатка за израду документације за заштиту животне средине и социјална питања за пилот пројекат рехабилитације Плавског језера“, овим путем подносим свој званичан одговор и изјашњавање.
Као сувласник непокретности уписаних у Лист непокретности број 326 (КО Војно село I) и Лист непокретности број 506 (КО Војно село I) – катастарске парцеле 68, 69, 72/2, 74, 75, 79, 76/2, 77/2 и 78/2, чије се имање налази директно на самом ободу Плавског језера, сматрам да сам директно угрожена предложеним мерама. Детаљно образложење мојих примедби, захтева и правни основ налазе се у приложеном PDF документу под називом, "javni socialni poziv plav..pdf"
У прилогу достављам и неопходне доказе (изводе из Листа непокретности и скриншотове извештаја са јавне расправе о ДУП-у „Плавско језеро“). Очекујем писани одговор.

	ODGOVOR: 
Poštovana gospođo Knežić,
Zahvaljujemo vam na dostavljenom izjašnjenju povodom Javnog poziva za konsultacije o Predlogu projektnog zadatka za izradu dokumentacije za zaštitu životne sredine i socijalna pitanja za pilot-projekat rehabilitacije Plavskog jezera, kao i na priloženoj dokumentaciji.
Razumijemo vašu zabrinutost kao suvlasnice nepokretnosti koje se nalaze u neposrednoj blizini Plavskog jezera.
Ovim putem želimo da pojasnimo da je osnovna namjera pilot projekta zaštita i rehabilitacija Plavskog jezera, upravljanje sedimentacijom, očuvanje prirode i stvaranje dugoročnih pozitivnih efekata za lokalno stanovništvo i privredu.
Projekat nije osmišljen sa ciljem raseljavanja stanovništva, oduzimanja imovine ili ugrožavanja prava vlasnika nepokretnosti. Njegova realizacija neće uzrokovati prinudno raseljavanje lokalnog stanovništva. Naprotiv, očekuje se da predložene mjere doprinesu očuvanju jezera, unapređenju kvaliteta životne sredine, smanjenju rizika od dalje degradacije prostora i stvaranju povoljnijih uslova za život i održivi ekonomski razvoj područja Plava.
Predmet aktuelnog projektnog zadatka jeste izrada stručne dokumentacije iz oblasti zaštite životne sredine i socijalnih pitanja. Ta dokumentacija treba da identifikuje moguće uticaje budućih aktivnosti, uključujući eventualne uticaje na stanovništvo, imovinu i korišćenje zemljišta, kao i da predloži mjere za njihovo izbjegavanje ili svođenje na najmanju moguću mjeru.
U ovoj fazi nijesu donesene konačne odluke o konkretnim radovima niti o intervencijama na pojedinačnim parcelama. Sve buduće aktivnosti moraće da budu zasnovane na rezultatima stručnih analiza, sprovedene u skladu sa važećim propisima i uz puno poštovanje prava vlasnika i interesa lokalne zajednice.
Učešće građana i vlasnika nepokretnosti u procesu konsultacija od posebnog je značaja kako bi se sve potencijalne zabrinutosti blagovremeno prepoznale i na odgovarajući način razmotrile. Ukoliko stručne analize ukažu na mogućnost bilo kakvog uticaja na privatnu imovinu, ta pitanja biće predmet dodatnih analiza, konsultacija i postupanja u skladu sa zakonom i primjenjivim standardima zaštite životne sredine i socijalnih prava.
Još jednom vam zahvaljujemo na učešću u javnim konsultacijama i na dostavljenoj dokumentaciji. 

	Enes Cirkovic

	Zdravo, 
ja sam Enes Cirkovic, radim i zivim u Holandiji vec skoro 30 godina. Imam svoju firmu i ovim putem bih želio da podijelim sa vama ideju da možda preko svoje firme a u saradnji i jednom firmom odavde iz Holandije uredimo obalu Plavskog jezera. Potrebno bi bilo najam specijalne mašine koja bi metalne ploče vida : širina oko pola metra stepenastog okvira i dužine 10 metara koje bi se zabijale u zemlju do 7 metara. Prije toga bi se uradila drenaža obale od mulja, ṣ̌vara, trske i ostalog zelenila koje raste u priobalnom pojasu i to dubine 3 metra.

	ODGOVOR:
Poštovani gospodine Cirkoviću,
Zahvaljujemo vam na interesovanju za projekat rehabilitacije Plavskog jezera i na dostavljenom predlogu za moguće tehničko rješenje uređenja obale jezera.
Cijenimo vašu spremnost da svojim iskustvom i poslovnim kontaktima doprinesete razmatranju mogućih rješenja za zaštitu i unapređenje područja Plavskog jezera.
Napominjemo da sve aktivnosti koje se odnose na izbor i angažovanje konsultanata, izvođača i drugih pružalaca usluga moraju biti sprovedene u skladu sa propisanim procedurama Svjetske banke, kao investitora projekta, kao i u skladu sa važećim pravilima javnih nabavki i uslovima konkretnog projekta.
U tom smislu, eventualno angažovanje zainteresovanih kompanija može biti razmatrano isključivo kroz odgovarajući transparentni postupak, nakon definisanja tehničkih zahtjeva, obima radova i drugih uslova relevantnih za realizaciju projekta.
Još jednom vam zahvaljujemo na interesovanju i inicijativi.

	Orhan Redžepagić

	Prijedlog za zaštitu Plavskog jezera od zatrpavanja nanosom
Smatram da mjere koje se odnose samo na stabilizaciju kosina sliva rijeke Ljuče nisu dovoljne za dugoročnu zaštitu Plavskog jezera.
Naime, najveći dio nanosa (šljunak, pijesak i drugi sediment) u jezero dolazi iz rijeke Grnčar, koja sav taj materijal donosi u rijeku Ljuču, a zatim i u Plavsko jezero. Zbog toga bi bilo neophodno predvidjeti izgradnju jedne ili više pregrada sa propustima za vodu na pogodnim lokacijama uzvodno, koje bi zadržavale nanos, dok bi voda nesmetano prolazila.
Na taj način bi se spriječilo dalje zatrpavanje jezera, produžio njegov vijek i smanjili troškovi budućih intervencija. Istovremeno, prikupljeni šljunak i pijesak mogli bi se periodično uklanjati i koristiti kao građevinski materijal, čime bi se ostvarila i određena ekonomska korist i djelimično finansiralo održavanje sistema.
Smatram da je ovakav pristup efikasniji i dugoročnije rješenje od mjera koje se odnose isključivo na stabilizaciju kosina. Da ne spominjem ekoloski genocid sva kanalizacija okolnih naselja ,i Gusinja ide u Jezero.

	ODGOVOR: 
Poštovani gospodine Redžepagiću,
Zahvaljujemo vam na interesovanju za projekat rehabilitacije Plavskog jezera, kao i na dostavljenim sugestijama i prijedlozima.
Vaši prijedlozi biće evidentirani i uzeti u razmatranje u okviru daljeg procesa pripreme projektne dokumentacije i definisanja konačnih rješenja.




Izvještaj sačinili:
Kancelarija za implementaciju projekta 
